Engin stór skemmtiferðaskip eru væntanleg til Reykjavíkur í ár og von er á mun færri farþegum en útlit var fyrir í byrjun árs. Markaðsstjóri Faxaflóahafna segir ekki skorta á vilja hjá útgerðunum en erfiðlega reynist að fylla skipin vegna kórónuveirufaraldursins.
Í ársbyrjun leit út fyrir að skipakomur í ár yrðu 198 og farþegarnir 217 þúsund. Kórónuveirufaraldurinn hefur hins vegar dregist á langinn víða um heim og nú er útlit fyrir að skipakomurnar verði 99 og farþegarnir 71 þúsund. Ólíklegt er að stór skemmtiferðaskip komi til landsins í ár og er þá miðað við skip sem telja fleiri en tvö þúsund farþega. Erna Kristjánsdóttir er markaðsstjóri Faxaflóahafna.
Við sjáum að útgerðirnar þær vilja koma en eru kannski ekki í rauninni að ná að fylla skipin hjá sér þannig að þróunin þetta sumarið verður að við erum að sjá meira af minni skipunum, þau kallast leiðangursskip. Þetta eru skip sem komast á allar hafnir í kringum landið og við trúum því að stóru skipin muni ekki koma þetta sumarið. En það verður náttúrlega að koma í ljós. Það eru ennþá bókanir hjá þeim hjá okkur en eftir því sem líða fer á sumar þá búumst við því að þær detti út.
Bókunarstaðan fyrir næsta ár lítur hins vegar mun betur út og þá ættu stóru skipin að byrja að sigla í íslenskar hafnir á ný.
Hún er bara svipuð eins og þetta ár átti að vera, örlítið betri. Þannig að ef allt gengur upp og allt verður eins og það á að vera þá ætti næsta ár að vera metár bæði hvað varðar farþegakomur og farþega fjölda.
Mikið er um að skemmtiferðaskip afboði komur sínar til landsins og útlit fyrir að engin stór skip komi í ár. Það stefnir hins vegar í metfjölda á næsta ári. 